CELEX: 32021D0740
Language: bg
Date: 2021-05-04 00:00:00
Title: Решение за изпълнение (ЕС) 2021/740 на Комисията от 4 май 2021 година за удължаване на срока на действието, предприето от Изпълнителния орган на Обединеното кралство за здраве и безопасност, с цел разрешаване предоставянето на пазара и употребата на биоцида Isopropanol Solution в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер C(2021) 3037) (само текстът на английски език е автентичен)

6.5.2021   
               
               
                  BG
               
               
                  Официален вестник на Европейския съюз
               
               
                  L 159/11
               
            
         РЕШЕНИЕ ЗА ИЗПЪЛНЕНИЕ (ЕС) 2021/740 НА КОМИСИЯТА
         от 4 май 2021 година
         за удължаване на срока на действието, предприето от Изпълнителния орган на Обединеното кралство за здраве и безопасност, с цел разрешаване предоставянето на пазара и употребата на биоцида Isopropanol Solution в съответствие с член 55, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер C(2021) 3037)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него, във връзка с член 131 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия,
         като има предвид, че:
         
                     (1)
                  
                  
                     На 26 юни 2020 г. Изпълнителният орган на Обединеното кралство за здраве и безопасност („компетентният орган“) прие решение в съответствие с член 55, параграф 1, първа алинея от Регламент (ЕС) № 528/2012 да разреши до 23 декември 2020 г. предоставянето на пазара и употребата на биоцида Isopropanol Solution („действието“). Компетентният орган уведоми Комисията и компетентните органи на останалите държави членки за това действие и за основанията за него, в съответствие с член 55, параграф 1, втора алинея от същия регламент.
                  
               
                     (2)
                  
                  
                     Съгласно информацията, предоставена от компетентния орган, действието е било необходимо с цел опазване на общественото здраве. На 11 март 2020 г. Световната здравна организация (СЗО) обяви, че избухването на пандемията от коронавирус (COVID-19) може да се характеризира като пандемия. Правителството на Обединеното кралство обяви риска за Обединеното кралство за „висок“ и на 23 март 2020 г. влязоха в сила ограничителни мерки. Използването на дезинфектанти за ръце на алкохолна основа се препоръчва от СЗО като превантивна мярка срещу разпространението на COVID-19, алтернативна на измиването на ръцете със сапун и вода.
                  
               
                     (3)
                  
                  
                     Isopropanol Solution съдържа като активно вещество пропан-2-ол. Пропан-2-ол е одобрен за употреба в биоциди от продуктов тип 1 (хигиена на човека), определен в приложение V към Регламент (ЕС) № 528/2012.
                  
               
                     (4)
                  
                  
                     След избухването на епидемията от COVID-19 дезинфектантите за ръце станаха обект на изключително голямо търсене в Обединеното кралство, което доведе до безпрецедентен недостиг в снабдяването с такива продукти. Преди въпросното действие в Обединеното кралство имаше малко на брой дезинфектанти за ръце, разрешени съгласно Регламент (ЕС) № 528/2012. COVID-19 представлява сериозна заплаха за общественото здраве в Обединеното кралство, а наличието на други дезинфектанти за ръце е от решаващо значение за контрола на разпространението му.
                  
               
                     (5)
                  
                  
                     На 9 декември 2020 г. Комисията получи обосновано искане от компетентния орган за удължаване на срока на действието в съответствие с член 55, параграф 1, трета алинея от Регламент (ЕС) № 528/2012. Обоснованото искане беше отправено въз основа на опасението че COVID-19 ще продължи да бъде заплаха за общественото здраве и след 23 декември 2020 г., както и на съображението че пускането на други дезинфектанти за ръце е от решаващо значение за ограничаването на опасността, породена от COVID-19.
                  
               
                     (6)
                  
                  
                     Процентът на заразените в Обединеното кралство продължава да расте и според компетентния орган се очаква допълнително нарастване на търсенето на дезинфектанти за ръце. Удължаването на срока на действието е необходимо с оглед на очакваното нарастване на търсенето.
                  
               
                     (7)
                  
                  
                     Компетентният орган е насърчил всички дружества, получили дерогации за дезинфектанти за ръце след 11 март 2020 г., да поискат редовно разрешение за продукта във възможно най-кратък срок. До момента обаче компетентният орган не е получил нови заявления за редовно разрешение за продукт.
                  
               
                     (8)
                  
                  
                     Тъй като COVID-19 продължава да представлява опасност за общественото здраве и тази опасност не може да бъде адекватно овладяна в Обединеното кралство без да бъде разрешено пускането на пазара на допълнителни дезинфектанти за ръце, е целесъобразно да се разреши на компетентния орган да удължи срока на действието.
                  
               
                     (9)
                  
                  
                     Като се има предвид, че преходният период, посочен в член 126 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (Споразумението за оттегляне) изтече, настоящото решение следва да се прилага до 31 декември 2020 г. По отношение на Северна Ирландия обаче законодателството на Съюза продължава да се прилага за Обединеното кралство и след изтичането на преходния период, в съответствие с член 5, параграф 4 от Протокола за Ирландия/Северна Ирландия към Споразумението за оттегляне. Като се има предвид че срокът на действието изтече на 23 декември 2020 г., настоящото решение следва да се прилага с обратно действие.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Изпълнителният орган на Обединеното кралство за здраве и безопасност може да удължи срока на действието, за да разреши предоставянето на пазара и употребата на биоцида Isopropanol Solution до 31 декември 2020 г.
            За Обединеното кралство по отношение на Северна Ирландия обаче той може да удължи срока на действието до 27 юни 2022 г.
         
         
            Член 2
            Адресат на настоящото решение е Изпълнителният орган на Обединеното кралство за здраве и безопасност.
            То се прилага се от 24 декември 2020 година.
         
         
            Съставено в Брюксел на 4 май 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.